b'\n_START_ARTICLE_\nSloven\xc5\xa1\xc4\x8dina\n_START_SECTION_\nPoimenovanje\n_START_PARAGRAPH_\nSlovenski jezik prvotno pomeni slovanski jezik. Nemci so sloven\xc5\xa1\xc4\x8dino neko\xc4\x8d imenovali \xc2\xbbwendisch\xc2\xab\xc2\xa0oz. \xc2\xbbWindisch\xc2\xab, Slovenci pa tudi kranjski jezik, vendar se to pokrajinsko ime zanj ni uveljavilo. Slovenski prebivalci Koro\xc5\xa1ke in \xc5\xa0tajerske so se imenovali Slovence \xc5\xbee v 18. stol. Koren sloven- je bil pri Slovanih znan tudi v Rusiji, ob Labi na sedanjem Nem\xc5\xa1kem (Slovinci), na Slova\xc5\xa1kem, pa tudi na hrva\xc5\xa1kem kajkavskem (Zagreb, \xc4\x8cakovec, do pred Karlovcem) in \xc5\xa1e celo \xc4\x8dakavskem podro\xc4\x8dju ob Jadranskem morju na jugu vse do Dubrovnika (slovinski). Hrvati na\xc5\xa1 jezik imenujejo slovenski, Srbi slovena\xc4\x8dki, Rusi slovenskij, Nemci Slowenisch, angle\xc5\xa1ko njegovo ime je Slovene/Slovenian. Latinski izraz zanj je lingua Slavonica oz. lingua Slovenica. Tudi Slovaki imenujejo svoj jezik slovensk\xc3\xbd, prebivalke so Slovenke, jezik tudi sloven\xc4\x8dina, de\xc5\xbeelo svojo pa Slovensko.\n_START_SECTION_\nGovorci\n_START_PARAGRAPH_\nSloven\xc5\xa1\xc4\x8dino govori pribli\xc5\xbeno 2,3 milijona ljudi, ve\xc4\x8dinoma v Sloveniji (1.727.360)._NEWLINE_Poleg tega jo govorijo \xc5\xa1e v Italiji (100.000 v Kanalski dolini, v Bene\xc5\xa1ki Sloveniji, na Gori\xc5\xa1kem in na Tr\xc5\xbea\xc5\xa1kem), na Koro\xc5\xa1kem v Avstriji (50.000), v Istri na Hrva\xc5\xa1kem (25.000), v mad\xc5\xbearskem Porabju (3.200) in v drugih delih Evrope kot tudi drugod po svetu (v Nem\xc4\x8diji, ZDA, Kanadi, Argentini, Avstraliji in Ju\xc5\xbenoafri\xc5\xa1ki republiki) (400.000).\n_START_SECTION_\nZna\xc4\x8dilnosti\n_START_PARAGRAPH_\nSloven\xc5\xa1\xc4\x8dina ima 25 \xc4\x8drk: a b c \xc4\x8d d e f g h i j k l m n o p r s \xc5\xa1 t u v z \xc5\xbe, s katerimi se zapisuje 29 glasov. Pozna 3 slovni\xc4\x8dna \xc5\xa1tevila, 6 sklonov z osmimi sklanjatvami in tremi slovni\xc4\x8dnimi spoli.\n_START_SECTION_\nZgodovina\n_START_PARAGRAPH_\nSloven\xc5\xa1\xc4\x8dina se je razvila iz praslovan\xc5\xa1\xc4\x8dine. Najstarej\xc5\xa1i pisani viri, ki ka\xc5\xbeejo zna\xc4\x8dilnosti slovenskega jezika, so Bri\xc5\xbeinski spomeniki. Napisani so z latini\xc4\x8dno pisavo, po izsledkih paleografske raziskave so nastali na Koro\xc5\xa1kem v obdobju 927\xe2\x80\x931039. Besedila, ki jih vsebujejo, so bila oblikovana \xc5\xbee prej, verjetno v 8. stoletju. _NEWLINE_V srednjem veku \xc5\xa1e ni pri\xc5\xa1lo do nastanka del v slovenskem jeziku, razen cerkvenih molitvenikov in kronikalnih zapisov, tako pa na polovici 16. stoletja, v \xc4\x8dasu reformacije, lahko govorimo o utemeljitvi slovenskega knji\xc5\xbenega jezika, ki je slonel na spodnjekranjskih in panonskih ter v manj\xc5\xa1em delu zgornjekranjskih govorih. Za\xc4\x8detnik slovenskega jezika je protestantski pisatelj Primo\xc5\xbe Trubar, ki je 1550. napisal najprej Katekizem in Abecednik, 1557\xe2\x80\x931560 je prevedel novo zavezo ter 1564. izdal slovenski cerkveni red Cerkovna ordninga. Jurij Dalmatin je prvi v sloven\xc5\xa1\xc4\x8dino prevedel celotno Sveto pismo, ki je iz\xc5\xa1lo leta 1583. Prvo slovensko slovnico, Zimske urice proste, je 1584. napisal Adam Bohori\xc4\x8d, prvi slovar (nem\xc5\xa1ko-latinsko-slovensko-italijanski) pa Jeronim Megiser leta 1592._NEWLINE_Protireformacija je ustavila in ovirala razvoj sloven\xc5\xa1\xc4\x8dine. Konec 18. stoletja so se ponovno pojavili poskusi ustanovitve slovenskega knji\xc5\xbenega jezika. 1784\xe2\x80\x931802 je bila v sloven\xc5\xa1\xc4\x8dino prevedena biblija, 1768. pa je Marko Pohlin izdal Kranjsko gramatiko. Velik pomen za sloven\xc5\xa1\xc4\x8dino ima tudi Grammatik der Slavischen Sprache in Krain, Kaernten und Steyermark, ki jo je 1808. uredil Jernej Kopitar. _NEWLINE_Jezikovna merodajna oblika je bila vzpostavljena v 40. letih 19. stoletja po dolgotrajnih razpravah in zdarhah. Pomembno vlogo pri izgradnji slovenskega knji\xc5\xbenega jezika je imel tudi Valentin Vodnik._NEWLINE_Izrazne mo\xc5\xbenosti novega knji\xc5\xbenega jezika so se v svojem polnem sijaju pokazale v knji\xc5\xbeevnosti. _NEWLINE_Za\xc4\x8detnik slovenskega romanti\xc4\x8dnega pesni\xc5\xa1tva je France Pre\xc5\xa1eren, pisateljsko vejo knji\xc5\xbeevnosti pa so utemeljili pisatelji, kot sta Fran Levstik in Ivan Cankar. Izoblikovanje slovenskega knji\xc5\xbenega jezika je izpopolnjeno v 19. stoletju s slovensko-nem\xc5\xa1kim slovarjem Maksa Pleter\xc5\xa1nika (1895) in pravopisom Frana Levca iz 1899. _NEWLINE_Sloven\xc5\xa1\xc4\x8dina je postala uradni jezik na podro\xc4\x8dju Slovenije s Prvo slovensko Narodno vlado v novembru 1918, \xc4\x8deprav se je po \xc4\x8dlenih o enakosti narodov iz 1867 oz. 1868 \xc5\xbee prej uporabljala kot uradni jezik na vseh podro\xc4\x8djih tudi na obmo\xc4\x8dju Avstro-Ogrske kjer je prevladovalo slovensko prebivalstvo._NEWLINE_Danes je knji\xc5\xbeni jezik stanoviten in dobro opisan in utemeljen ter preiskan. Iz obilice priro\xc4\x8dnikov velja izpostaviti Slovar slovenskega knji\xc5\xbenega jezika (1970\xe2\x80\x931991) SAZU (Slovenske akademije znanosti in umetnosti) ter zadnji izvod Slovenskega pravopisa iz 2001.\n_START_SECTION_\nFunkcije slovenskega jezika\n_START_PARAGRAPH_\nSlovenski jezik je dr\xc5\xbeavni in uradni jezik Republike Slovenije, je tudi uradni jezik v zamejskih obmo\xc4\x8djih s slovenskimi manj\xc5\xa1inami._NEWLINE_Ob sprejetju Slovenije v Evropsko unijo je postal tudi eden od uradnih jezikov te organizacije.'